**AIŠKINAMASIS RAŠTAS**

**SAVIVALDYBĖS TARYBOS SPRENDIMO PROJEKTUI**

**„DĖL BŪSTO NUOMOS AR IŠPERKAMOSIOS BŪSTO NUOMOS MOKESČIŲ DALIES KOMPENSACIJŲ MOKĖJIMO IR PERMOKĖTŲ KOMPENSACIJŲ GRĄŽINIMO TVARKOS APRAŠO PATVIRTINIMO“**

**1. Sprendimo projekto esmė, tikslai ir uždaviniai.**

Šiuo sprendimo projektu siekiama įgyvendinti Lietuvos Respublikos paramos būstui įsigyti ar išsinuomoti įstatymo (toliau – Įstatymas) 4 straipsnio 5 dalies 1 punkte savivaldybių tarybų kompetencijai priskirtą pareigą nustatyti (patvirtinti) būsto nuomos ar išperkamosios būsto nuomos mokesčių dalies kompensacijų mokėjimo ir permokėtų kompensacijų grąžinimo tvarką.

**2. Projekto rengimo priežastys ir kuo remiantis parengtas sprendimo projektas.**

Įstatyme, įsigaliojusiame nuo 2015 m. sausio 1 d., numatyta nauja paramos būstu forma – būsto nuomos ar išperkamosios būsto nuomos mokesčių dalies kompensacijų mokėjimas. Teisę į kompensaciją turi asmenys ir šeimos, kurie yra įrašyti į Klaipėdos miesto savivaldybės asmenų ir šeimų, turinčių teisę į paramą būstui išsinuomoti, sąrašus, bei yra išsinuomoję fiziniams ar juridiniams asmenims (išskyrus savivaldybes) priklausantį tinkamą būstą, esantį Klaipėdos miesto savivaldybės administruojamoje teritorijoje, ir su šiais fiziniais ar juridiniais asmenimis sudarę Civiliniame kodekso reikalavimus atitinkančią nuomos sutartį, ne trumpesniam, nei vienų metų terminui. Nuomos sutartis privalo būti įregistruota Lietuvos Respublikos nekilnojamojo turto registre.

Kompensacijos dydis asmeniui ar šeimai apskaičiuojamas vadovaujantis Savivaldybės būsto, socialinio būsto nuomos mokesčių dalies kompensacijos dydžio apskaičiavimo metodika, patvirtinta Lietuvos Respublikos Vyriausybės 2001 m. balandžio 25 d. nutarimu Nr. 472 „Dėl Valstybės ir savivaldybių gyvenamųjų patalpų nuomos mokesčio apskaičiavimo tvarkos aprašo patvirtinimo (Lietuvos Respublikos Vyriausybės 2014 m. gruodžio 23 d. nutarimo Nr. 1487 redakcija).

Kompensacijos dydis vienam asmeniui ar šeimos nariui apskaičiuojamas pagal formulę:

Nk = Nb x Klrv x Pk, kur:

Nk - būsto nuomos ar išperkamosios būsto nuomos mokesčių dalies kompensacijos dydis vienam asmeniui ar šeimos nariui (eurais per mėnesį);

Nb – bazinis būsto nuomos ar išperkamosios būsto nuomos mokesčių dalies kompensacijos dydis (eurais per mėnesį), kurį nustato Lietuvos Respublikos socialinės apsaugos ir darbo ministerija ( LR SADM 2015-01-09 įsakymu Nr. A1-12 Klaipėdos miesto savivaldybei nustatytas bazinis dydis - 2,98 eurai už 1 kv. M per mėnesį;

Klrv – Lietuvos Respublikos Vyriausybės patvirtintas bazinio būsto nuomos ar išperkamosios būsto nuomos mokesčių dalies kompensacijos dydžio perskaičiavimo koeficientas. LRV patvirtintas koeficientas Klrv = 1;

Pk – tinkamo būsto naudingojo ploto normatyvas (kvadratiniais metrais). Pk = 8 kv. m.

Nk = 2,98 x 1 x 8 = 23,84 eurai per mėnesį vienam asmeniui ar šeimos nariui.

Asmeniui ar šeimai, išsinuomojusiam būstą, kurio naudingasis plotas, tenkantis vienam asmeniui ar šeimos nariui, yra didesnis kaip 8 kvadratiniai metrai, mokama tik pagal asmeniui ar šeimos nariui nustatytą tinkamo būsto naudingo ploto normatyvą apskaičiuota Kompensacija.

**3. Kokių rezultatų laukiama.**

Patvirtintu Būsto nuomos ar išperkamosios būsto nuomos mokesčių dalies kompensacijų mokėjimo ir permokėtų kompensacijų grąžinimo tvarkos aprašu (toliau - Tvarkos aprašas) bus vadovaujamasi teikiant siūlymus asmenims ir šeimoms pasinaudoti Kompensacija ir tuo pačiu siekiama panaudoti valstybės biudžeto specialiąją tikslinę 434444 eurų dotaciją Klaipėdos miesto savivaldybės biudžetui, skirtą Kompensacijoms mokėti 2015 metais.

**4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Sprendimui įgyvendinti lėšų nereikia.

**7. Galimos teigiamos ar neigiamos sprendimo priėmimo pasekmės.**

Nėra.

Socialinio būsto skyriaus vedėja Danguolė Netikšienė